Ян де Вит се намесва и в Малката северна война между Дания и Швеция (1655 – 1660). Шведските успехи заплашват свободата на плаване в Балтийско море, а там преминават холандските кораби с дървен материал и кожи. Ето защо републиката подкрепя Дания и през 1660 де Вит лично способства за сключването на мирен договор. През 1662 г. той сключва съюз с току-що възкачилия се френски крал Луи ХІV. Получава от него ограничена помощ срещу Англия, но в същото време агресивната политика на Краля Слънце го притеснява. По време на Деволюционната война (1667 – 1668) френските армии навлизат в Испанска Нидерландия и наближават земите на републиката. Де Вит търси съюза на Англия и Швеция и този Троен съюз разгневява Луи XIV. Той успява да изолира холандците, като подкупва Чарлз ІІ и Карл ХІ и подготвя война за унищожението на Съединените провинции. Великият пансионер така и не си дава сметка за надвисналата опасност.